इदे दौनें दे जन्म उप्पर देवतें फुल बराए ते ऋषिऐं मुनिएं बड़ी स्तुति करिऐ राजा पृथु गी राज सिंहासनै उप्पर बहालेया। राजा बेन दे पापें करी ते धर्म कर्म दे बंद होई जाने करी जेड़े काल पेदे हे ते सोके लग्गै दे हे ओ पृथु नेए धर्मो राजे दे गद्दी उप्पर बौंह्दे गै मुक्कन लेई पे। जग्ग ते धर्म कर्म होने कर बरखा बरन लगियां ते दुनियां हरी भरी होई गेई। पैंलें दी बंजर ते रक्कड़ जमी बड़ी मेहनतै कन्नै बाही राही होने करी ते ऊवड़ खाबड़ भूमि बरोबर होने करी मती सारी भूमि उपजाऊ होइऐ फसलां देन लगी। ए सारा पृथु राजा दी मेहनतू कन्नै होआ हा। इसकरी अदुआं कोला भूमि दा नां बी पृथ्वी पेई गेया ते सारी दुनियां च राजा पृथु दे प्रतापै दा डंका बज्जन लगा। ते अजें तकर पृथ्वी दे नां कन्ने 2 राजा पृथु दा नां बी अमर चली आवैदा ऐ।